CELEX: 52012PC0753
Language: mt
Date: 2012-12-13
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f’isem l-Unjoni Ewropea fir-rigward tal-proposti għall-emendi tal-Anness III tal-Konvenzjoni ta’ Rotterdam

|
			
		
		
		52012PC0753
		
			Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f’isem l-Unjoni Ewropea fir-rigward tal-proposti għall-emendi tal-Anness III tal-Konvenzjoni ta’ Rotterdam /* COM/2012/0753 final - 2012/0347 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Taħt l-awspiċi tal-Organizzazzjoni
tal-Ikel u l-Agrikoltura (l-FAO) u l-Programm Ambjentali tan-Nazzjonijiet Uniti
(l-UNEP), f’Marzu tal-1998 ġew konklużi negozjati għal
Konvenzjoni dwar l-applikazzjoni ta’ proċedura ta’ kunsens infurmat minn
qabel (prior informed consent - PIC) għal ċerti sustanzi kimiċi
u pestiċidi perikolużi fil-kummerċ internazzjonali.
Il-Konvenzjoni nfetħet
għall-iffirmar waqt il-Konferenza Diplomatika Ministerjali li saret
f’Settembru tal-1998 f’Rotterdam. Il-Komunità ffirmatha
fil-11 ta’ Settembru 1998. Il-Konvenzjoni ta’ Rotterdam tfisser
pass kbir ’il quddiem fir-regolazzjoni internazzjonali ta' ċerti
kimiċi perikolużi, inklużi l-pestiċidi. L-għan
tagħha huwa li tippromwovi r-responsabbiltà u l-isforzi kooperattivi
konġunti fost il-Partijiet involuti fil-kummerċ internazzjonali ta’
dawn il-kimiċi, sabiex jitħarsu saħħet il-bniedem u
l-ambjent minn ħsara potenzjali, u li tikkontribwixxi lejn l-użu
ambjentali tagħhom mingħajr periklu. 
L-Unjoni implimentat il-Konvenzjoni permezz
tar-Regolament (KE) Nru 689/2008 tal-Parlament Ewropew u tal-Kunsill
tas-17 ta’ Ġunju 2008 dwar l-esportazzjoni u
l-importazzjoni ta’ sustanzi kimiċi perikolużi[1]. Permezz
tad-Deċiżjoni 2006/730/KE tiegħu tal-25 ta’ Settembru 2006[2],
il-Kunsill iddeċieda li japprova l-Konvenzjoni f’isem il-Komunità Ewropea.
Il-Konvenzjoni daħlet fis-seħħ
fl-24 ta’ Frar 2004. Is-sitt laqgħa tal-Konferenza
tal-Partijiet (COP6) se ssir f’Ġinevra mit-28 ta’ April
sal-11 ta’ Mejju 2013. Minbarra l-Unjoni, 26 mill-Istati Membri
tagħha huma Parti f’din il-Konvenzjoni.
Abbażi tar-rakkomandazzjonijiet
tal-Kumitat għar-Reviżjoni tal-Kimika (is-CRC), korp sussidjarju li
jaqa’ taħt l-awtorità tal-Konferenza tal-Partijiet (is-COP), il-Konferenza
tal-Partijiet mistennija tieħu deċiżjoni dwar l-inklużjoni
ta’ aktar sustanzi kimiċi fl-Anness III tal-Konvenzjoni, li
tagħmilhom suġġetti għall-proċedura tal-PIC. 
Is-sustanzi kimiċi li s-CRC rrakkomanda
li jiġu inklużi fl-Anness III tal-Konvenzjoni ta’ Rotterdam,
jiġifieri l-ażinfos-metil, l-asbestos krisotilu, it-taħlitiet
kummerċjali tal-etere tal-ottabromodifenil, l-etere tal-pentabromodifenil
u t-taħlitiet kummerċjali tal-etere tal-pentabromodifenil,
l-aċidu sulfoniku tal-perfluworoottan, il-perfluworoottansulfonati,
il-perfluworoottansulfonamidi u l-perfluworoottansulfonili, u
l-formulazzjonijiet likwidi (il-konċentrat li jista’ jiġi emulsifikat
u l-konċentrat solubbli) li fihom diklorur tal-parakkwat fil-livell ta’
276 g/l jew ’il fuq minnu, li jikkorrispondu għall-jon tal-parakkwat
fil-livell ta’ 200 g/l jew ’il fuq minnu, diġà huma
suġġetti għal restrizzjonijiet fuq l-esportazzjoni skont
il-liġijiet tal-Unjoni, li huma simili għal dawk skont il-Konvenzjoni.
Għalhekk, il-Kummissjoni qed tipproponi lill-Kunsill deċiżjoni
biex jappoġġa, f’isem l-Unjoni, l-emendi tal-Anness III
tal-Konvenzjoni waqt is-COP6.
2012/0347 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li
għandha tiġi adottata f’isem l-Unjoni Ewropea fir-rigward tal-proposti
għall-emendi tal-Anness III tal-Konvenzjoni ta’ Rotterdam
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikulari l-Artikoli 192(1)
u 207 tiegħu, flimkien mal-Artikolu 218(9) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       L-Unjoni Ewropea rratifikat
il-Konvenzjoni ta’ Rotterdam dwar il-proċedura tal-kunsens infurmat minn
qabel għal ċerti sustanzi kimiċi u pestiċidi
perikolużi fil-kummerċ internazzjonalii (“il-Konvenzjoni ta’
Rotterdam”)[3].
(2)       Ir-Regolament (KE)
Nru 689/2008 tal-Parlament Ewropew u tal-Kunsill
tas-17 ta’ Ġunju 2008 dwar l-esportazzjoni u
l-importazzjoni ta’ sustanzi kimiċi perikolużi[4]
jimplimenta l-Konvenzjoni ta’ Rotterdam fl-Unjoni.
(3)       Sabiex ikun żgurat li
l-pajjiżi li jimportaw jibbenefikaw mill-ħarsien offrut
mill-Konvenzjoni ta’ Rotterdam, huwa meħtieġ u xieraq li tiġi
appoġġata r-rakkomandazzjoni tal-Kumitat għar-Reviżjoni
tal-Kimika dwar l-inklużjoni, fl-Anness III tal-Konvenzjoni ta’
Rotterdam, tal-ażinfos-metil, tal-asbestos krisotilu, tat-taħlitiet
kummerċjali tal-etere tal-ottabromodifenil, tal-etere
tal-pentabromodifenil u tat-taħlitiet kummerċjali tal-etere
tal-pentabromodifenil, tal-aċidu sulfoniku tal-perfluworoottan,
tal-perfluworoottansulfonati, tal-perfluworoottansulfonamidi u
tal-perfluworoottansulfonili, u tal-formulazzjonijiet likwidi
(il-konċentrat li jista’ jiġi emulsifikat u l-konċentrat
solubbli) li fihom diklorur tal-parakkwat fil-livell ta’ 276 g/l jew ’il
fuq minnu, li jikkorrispondu għall-jon tal-parakkwat fil-livell ta’
200 g/l jew ’il fuq minnu. Dawn is-sustanzi diġà huma pprojbiti jew
ristretti sew fl-Unjoni, u għalhekk huma suġġetti għal
rekwiżiti tal-esportazzjoni li jmorru lil hinn minn dak li huwa
meħtieġ skont il-Konvenzjoni ta’ Rotterdam.
(4)       Fis-sitt laqgħa
tal-Konferenza tal-Partijiet (COP6) tal-Konvenzjoni ta’ Rotterdam, huma
mistennija jittieħdu deċiżjonijiet dwar l-emendi proposti
għall-Anness III. L-Unjoni għandha tappoġġa dawn
l-emendi,
ADOTTA DIN ID-DEĊIŻJONI: 
Artikolu uniku
Waqt is-sitt laqgħa tal-Konferenza
tal-Partijiet tal-Konvenzjoni ta’ Rotterdam, il-Kummissjoni għandha
tappoġġa, f’isem l-Unjoni, l-adozzjoni tal-emendi li jżidu,
fl-Anness III tal-Konvenzjoni ta’ Rotterdam, l-ażinfos-metil,
l-asbestos krisotilu, it-taħlitiet kummerċjali tal-etere tal-ottabromodifenil,
l-etere tal-pentabromodifenil u t-taħlitiet kummerċjali tal-etere
tal-pentabromodifenil, l-aċidu sulfoniku tal-perfluworoottan,
il-perfluworoottansulfonati, il-perfluworoottansulfonamidi u
l-perfluworoottansulfonili, u l-formulazzjonijiet likwidi (il-konċentrat
li jista’ jiġi emulsifikat u l-konċentrat solubbli) li fihom diklorur
tal-parakkwat fil-livell ta’ 276 g/l jew ’il fuq minnu, li jikkorrispondu
għall-jon tal-parakkwat fil-livell ta’ 200 g/l jew ’il fuq minnu.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 204, 31.7.2008, p. 1.
[2]               ĠU L 299, 28.10.2006, p. 23.
[3]               ĠU
L 299, 28.10.2006, p. 23.
[4]               ĠU
L 204, 31.7.2008, p. 1.